b'\n_START_ARTICLE_\nSnublesteiner\n_START_PARAGRAPH_\nSnublesteiner (tysk: \xc2\xabStolpersteine\xc2\xbb) er et prosjekt av den tyske kunstneren Gunter Demnig. Snublesteiner er minnesmerker over individuelle ofre for nazistenes holocaust i Det tredje rike.\n_START_SECTION_\nOm prosjektet\n_START_PARAGRAPH_\nMinnesmerkene plasseres i bakken for eksempel i fortau like ved den boligen hvor ofrene bodde. Snublesteinene er kubiske steiner p\xc3\xa5 omtrent 10\xc3\x9710\xc3\x9710\xc2\xa0cm, med messing p\xc3\xa5 toppflaten. De har inskripsjonen \xc2\xabHer bodde\xc2\xbb eller \xc2\xabHier wohnte\xc2\xbb, navn og f\xc3\xb8dselsdag, dato og sted for deportasjon og d\xc3\xb8dsfall. Steinene legges ned i bakken som brostein, med overflaten i flukt med bakken._NEWLINE_Det er skoler, slektninger og ulike organisasjoner som bist\xc3\xa5r med \xc3\xa5 samle informasjon. Finansieringen skjer ved hjelp av frivillige donasjoner.\n_START_SECTION_\nOmfang\n_START_PARAGRAPH_\nDemnig fikk ideen til Snublesteinene i 1993, og i 1994 ble den f\xc3\xb8rste steinen lagt ned i K\xc3\xb6ln.  Siden den gang har det blitt satt ned rundt 48 000 steiner i 18 europeiske land (per august 2014). I august 2018, 70\xc2\xa0000 steiner. Det er prosjekter p\xc3\xa5 mer enn 300 steder i Tyskland.  I hver av byene Hamburg, K\xc3\xb6ln og Berlin er det plassert over 1000 steiner.  Senere har prosjektet ogs\xc3\xa5 blitt utvidet til \xc3\x98sterrike i 1997, Ungarn og Nederland i 2007, Polen og Tsjekkia i 2008, Belgia og Ukraina i 2009, Italia og Norge i 2010, Slovenia og Slovakia i 2012, Kroatia, Russland, Frankrike, Sveits og Luxembourg i 2013, og Romania i 2014. (\xc3\x85rstallet angir hvilket \xc3\xa5r den f\xc3\xb8rste snublesteinen ble nedlagt i de respektive land.)\n_START_SECTION_\nKritikk\n_START_PARAGRAPH_\nProsjektet har blitt m\xc3\xb8tt med kritikk fra flere hold. Noe av kritikken, og da s\xc3\xa6rlig fra Charlotte Knobloch, president for Zentralrat der Juden in Deutschland, har rettet seg mot at steinene blir plassert i bakken og at navnene p\xc3\xa5 den m\xc3\xa5ten blir \xc2\xabtr\xc3\xa5kket p\xc3\xa5\xc2\xbb. I M\xc3\xbcnchen ble prosjektet av denne grunn stoppet av myndighetene, og snublesteiner er kun plassert p\xc3\xa5 privat grunn der eieren har gitt sitt samtykke. Andre \xc3\xb8nsker ikke daglig \xc3\xa5 bli minnet p\xc3\xa5 de samme tragiske enkeltskjebner.'